stanford-oval/wikipedia huggingface dataset:
ג'ון הרשל
ביוגרפיה > השכלה, תגליות באסטרונומיה ופרסים

הרשל נולד בסלאו (Slough) שבבקינגהמשייר, מערבית ללונדון, והחל ללמוד בבית הספר היוקרתי איטון. מסיבה שאינה ידועה, אולי בשל חששות אמו או דעות קדומות ביחס למוצאו (אביו, ויליאם הרשל, היה ממוצא גרמני וסבו אייזק היה יהודי), הורחק הרשל מבית הספר והשלים את לימודיו בביתו בעזרת מורים פרטיים. בגיל 17 החל ללמוד ב"סנט ג'ון קולג'" שבאוניברסיטת קיימברידג'. שם התיידד עם צ'ארלס בבג' וג'ורג' פיקוק (George Peacock), לימים מתמטיקאים נודעים, והשלושה כרתו ברית ביניהם "לעשות את המיטב לוֹ יוכלו כדי להיפרד מן העולם כשהוא חכם יותר ממה שהם מצאו אותו". הוא סיים את לימודיו ב-1813 במקום הראשון (המכונה באנגלית, במינוח המיוחד לאוניברסיטת קיימברידג', senior Wrangler) ברמה העליונה של מבחני המתמטיקה של אוניברסיטת קיימברידג', מבחנים יוקרתיים המכונים טריפוס (Tripos). הוא החל לכתוב מאמרים על חשבון אינפיניטסימלי ועל נושאים משיקים במתמטיקה ב-"Philosophical Transactions" ("פרוטוקולים פילוסופיים" - ביטאונה הוותיק (מ-1665) של החברה המלכותית הממשיך לצאת לאור גם כיום), וב-1821 זכה בגין מאמריו אלו במדליית קופלי, פרס שנתי על תרומה למדע, שהוא הפרס החשוב ביותר שמעניקה החברה המלכותית.
ב-1816 החל הרשל לעסוק באסטרונומיה ובנה טלסקופ מחזיר אור שקוטר המראה שלו הוא 18 אינץ' (כ-45 ס"מ) ואורך המוקד שלו הוא 20 רגל (כ-6 מטר). בין 1821 ל-1823, יחד עם האסטרונום ג'יימס סאות, הוא המשיך את המחקר של אביו על כוכבים כפולים, צבירי כוכבים וערפיליות. על ידי השוואה בין הרשימות של אביו לתצפיות שערך, גילה הרשל שבכמה גרמי שמים יש תנועה היקפית. עבור עבודתו זו העניק לו מכון צרפת (Institut de France‏ גוף-העל של האקדמיות לשפה, לתרבות ולמדע של צרפת) ב-1825 את פרס לאלנד (Lalande), והחברה המלכותית לאסטרונומיה העניקה לו ב-1826 את הפרס הראשי שלה, מדליית הזהב (בה זכה שוב ב-1836).
בין 1824 ל-1827 שימש בתפקיד מזכיר החברה המלכותית, וב-1827 נבחר ליושב ראש החברה לאסטרונומיה (שמה של "החברה המלכותית לאסטרונומיה" באותה עת). ב-1831 קיבל תואר אביר ב"מסדר גואלף המלכותי" (KH).
בשנת 1835 הוא גילה ערפילית פלנטרית NGC 3132
ב-3 במרץ 1829 נשא לאישה את מרגרט ברודי סטיוארט (Margaret Brodie Stewart‏, 1864-1810). לבני הזוג נולדו 12 ילדים, בהם ויליאם ג'יימס הרשל (William James Herschel‏, 1917-1833) שהיה מחלוצי השימוש בטביעות אצבעות, אלכסנדר סטיוארט הרשל (Alexander Stewart Herschel‏, 1907-1836) שהיה אסטרונום (אם כי פחות ידוע מאביו ומסבו) ואמיליה הרשל (Amelia Herschel‏ 1926-1841) שנישאה לסינולוג סר תומאס פרנסיס וייד (Thomas Francis Wade), שהמציא, יחד עם הרברט ג'ילס, את שיטת התעתוק של כתב שפת המנדרינית התקנית לכתב הלטיני הקרויה שיטת וייד-ג'ילס.
ביוגרפיה > החזרה לאנגליה

הרשל חזר לאנגליה ב-1838 וקיבל תואר ברונט (תואר אצולה אנגלי העובר בירושה ומוענק על ידי המלך. מעמדו מתחת לברון ומעל אביר) מהמלכה ויקטוריה, שנה אחרי הכתרתה.
ב-1847 פרסם הרשל את הספר "תוצאות התצפיות האסטרונומיות שנעשו בכף התקווה הטובה". בספר זה הוא הציע שמות לכל שבעת ירחי שבתאי שהיו מוכרים, שמות בהם נעשה שימוש גם כיום: מימס, אנסלדוס, טתיס, דיוני, ריאה, טיטאן ויאפטוס. באותה שנה העניקה החברה המלכותית להרשל בפעם השנייה את הפרס החשוב ביותר שלה, מדליית קופלי, בגין עבודה זו. כמה שנים אחר כך, ב-1852, הציע הרשל שמות לארבעת ירחי אורנוס שהיו ידועים אז, שמות בהם נעשה שימוש גם היום: אריאל, אומבריאל, טיטניה, ואוברון.
בשנת 1864 פרסם הרשל את הקטלוג הכללי של ערפיליות וצבירי כוכבים שכלל 5,079 גרמי שמיים שאת רובם גילו ג'ון הרשל ואביו ויליאם. קטלוג זה היווה את הבסיס לקטלוג הכללי החדש (NGC) שעדיין נמצא בשימוש.
ג'ון הרשל מת בשנת 1871, בגיל 79, בקולינגווד (Collingwood), שבסמוך לביתו בכפר הוקהרסט (Hawkhurst) שבמחוז קנט. נערכה לו הלוויה ממלכתית והוא נקבר במנזר וסטמינסטר, אשתו מרגרט מתה 13 שנים מאוחר יותר בגיל 73.
ב-1879, שמונה שנים לאחר מותו, התפרסמה רשימה של למעלה מ-10,000 כוכבים כפולים שנתגלתה בעיזבונו.
תרומותיו בתחומים אחרים > תרומותיו לצילום

הרשל תרם כמה חידושים חשובים לטכנולוגיית הצילום. הוא לא התעניין ביישומים המסחריים של הצילום, ולא ראה בו מדיום ליצירת דימויים (הוא העדיף לרשום בעצמו את תצפיותיו), אלא התעניין באפשרויות שמספק הצילום לחקר תכונות האור והשפעתו על חומרים, וכן לחקר סודות היקום הבלתי נראים לעין.
הרשל היה מיודד עם אחד מאבות הצילום, ויליאם הנרי פוקס טלבוט, וסייע לו בפיתוח ושכלול ההמצאה. טלבוט, שזנח לזמן מה את ניסוייו עם חומרים רגישים לאור משנת 1835, מיהר לכתוב לידידו הרשל על גילוייו לאחר שנודע לו על הכרזתו של פרנסואה אראגו ב-7 בינואר 1839, כי הומצא תהליך צילום בצרפת (הדאגרוטיפ). בעת שהמתין לביקורו של טלבוט הצליח הרשל, שהיה חולה באותו הזמן, להמציא לבדו בתוך ימים ספורים שיטות צילום עצמאיות. ב-1 בפברואר הציג הרשל את תוצאותיו לטלבוט. שיטתו הראשונה דמתה ברובה לזו של טלבוט, אך התייחדה בשיפור משמעותי שנבע מהשימוש בנתרן תיוסולפט כקובע (Fixer, מנקה את חלקיקי הכסף הרגישים לאור אשר לא פותחו). הרשל גילה עוד ב-1819 שנתרן תיוסולפט הוא ממס של הליד הכסף, וב-1839 הוא הבין שניתן בעזרתו לשטוף את גבישי הליד הכסף שטרם נחשפו לאור ולקבע את התמונה. ללא הקובע המשיך הליד הכסף שלא נחשף להשחיר, וגרם להיעלמות התמונה לאחר זמן מה. לעומת זאת, שיטתו של טלבוט הצליחה רק לייצב את התמונה בעזרת שטיפת מי-מלח, שהחלישו, אך לא ניטרלו, את פעולתו של הליד הכסף. בנוסף, ב-19 באפריל 1839 המציא הרשל שיטת קיבוע בעזרת מים טהורים בלבד.
הרשל ערך מאות ניסויי צילום עם חומרים מגוונים והקדים את זמנו בגילוייו. ב-9 בספטמבר 1839 הצליח ליצור נגטיב על גבי זכוכית - כמה עשורים לפני ששיטה זו הפכה לטכניקת הצילום העיקרית (שיטת הקולודיון). לנגטיב זכוכית היה פוטנציאל לייצר הדפסים עשירים בפרטים, בניגוד לנגטיב הנייר בעל הסיבים, אך הרשל התעניין בזכוכית משום שהייתה נייטרלית מבחינה כימית יחסית לנייר, ואפשרה לו לבודד את פעולתם של חומרים פוטוכימיים (חומרים הרגישים לאור) מהבסיס שעליו הם מונחים. ב-1842 המציא הרשל שיטה להכנת נייר צילום, שהפכה למפורסמת ולנפוצה ביותר שלו, הציאנוטייפ. בשיטה זו מכוסה הנייר בתערובת של שני חומרים (אמוניום ברזל-ציטרתי ואשלגן פריציאני, חומרים נפוצים וזולים יחסית לתרכובות הצילום הסטנדרטי) שלאחר חשיפה לאור על-סגול מקבלים גוון כחול אופייני. בשנת 1843 אנה אטקינס פרסמה ספר צילומים על בסיס שיטה זו. נייר צילום זה היה פופולרי בקרב מהנדסים שהשתמשו בו לצילום שרטוטים ומכאן מקור המונח האנגלי blueprint.
הרשל ערך ניסויים בשחזור צבע כשהוא שם לב לעובדה שקרני אור מחלקים שונים של הספקטרום נוטים להקנות את צבעם באופנים שונים לנייר הצילום. הוא תכנן בשנת 1842 מכשיר מחקר בעזרת לוח צילום, שנקרא "אקטינוסקופ" (Actinoscope); במכשיר, אור השמש, שנועד להיות מוקרן דרך מנסרה, יאיר בצבעים טבעיים נייר שהוטבל בחומרים רגישים לאור. כך התכוון הרשל לחקור את השפעתו של כל צבע בנפרד. לולא התרשל האופטיקאי שבנה את המכשיר, וגרם לעיכוב שלא איפשר להרשל לפנות זמן עבור עריכת הניסויים בו, ישנו סיכוי סביר שהיה ממציא שיטה ראשונית לצילום בצבע.
תרומותיו של הרשל לצילום היו רבות, ולא רק בתחומי הכימיה והמדע; מונחים רבים בצילום חבים לו את המצאתם: הוא זה שטבע את המונח האנגלי לצילום (photography), שעבר מאוחר יותר לשפות אירופאיות אחרות, לאחר שחשש שהשם שבחר טלבוט, "ציורים פוטוגניים" (photogenic drawing) הוא מוגבל מדי; הרשל גם המציא את המונחים "נגטיב" (השם הלועזי המקובל לתשליל) ו"פוזיטיב", אותם לקח כאנלוגיה מתחום החשמל, וכן את המונח האנגלי ל"צילום-חטף" (snap-shot). בנוסף, החל הרשל לסכם באופן סיסטמי את הידע אודות הצילום בתקופתו.
תרומותיו בתחומים אחרים > תחומים נוספים

הרשל הצטיין גם בתחומים נוספים כדוגמת פיזיקה, כימיה וקריסטלוגרפיה. כך למשל ב-1823 העלה הרשל את ההשערה שניתן לזהות יסודות כימיים על פי ספקטרום הקרינה שלהם, השערה שהוכחה כעבור 40 שנים. הרשל סלל את הדרך לגילוי תופעת הקרינה הפלואורסצנטית על ידי סר ג'ורג' סטוקס באמצעות הוספת הקרינה העל-סגולה לספקטרום. הרשל כתב מאמרים וספרים רבים, את הערכים על "מטאורולוגיה", "גאוגרפיה פיזית" ו"טלסקופ" במהדורה השמינית של אנציקלופדיה בריטניקה ואת הערך "אור" באנציקלופדיה מטרופוליטנה.
הרשל הצטיין גם בכתיבה. ב-1830 הוציא לאור ספר על הפילוסופיה של המדע ובערוב ימיו תרגם לאנגלית יצירות של פרידריך שילר ואת האיליאדה של הומרוס.
הנצחה

על שמו של ג'ון הרשל קרויים אי הרשל (באוקיינוס הקרח הצפוני, צפונית לפרובינציה יוקון שבקנדה), הר הרשל שברכס הרי האדמירליות (באנטארקטיקה) ומכתש J. Herschel על הירח, כמו גם בית הספר לבנות על שם הרשל בקייפטאון, דרום אפריקה המנציח את שהותו בעיר. כמו כן היה קרוי על שמו המינרל הרשליט (באנגלית Herschelite) - סוג של חבזיט, שם שהאגודה הבינלאומית למינרלוגיה החליטה לפסול, והמינרל קרוי כיום חבזיט-Na.
מספריו

על אברציה של עדשות מרוכבות (On the Aberration of Compound Lenses and Object-Glasses‏), 1821.
על מחקר הפילוסופיה של הטבע (On the Study of Natural Philosphy‏), 1830.
יסודות אסטרונומיה (Outlines of Astronomy‏), 1849. הספר הבסיסי החשוב ביותר באסטרונומיה שנים רבות אחרי שיצא לאור.
מדריך של המחקר המדעי (Manual of Scientific Inquiry‏), 1849. הרשל שימש כעורך.
קטלוג כללי של ערפיליות וצבירי כוכבים (General Catalogue of Nebulae and Clusters‏), 1864. רשימה זו מכילה בעיקר תגליות של אביו, אבל גם שלו.
הרצאות מוכרות על נושאים מדעיים (Lectures on Scientific‏), 1867. אוסף מאמרים בנושא מדע שפרסם לאחר שחזר מדרום אפריקה.
קטלוג כללי של 10,300 כוכבים כפולים ומרובים (General Catalogue of 10,300 Multiple and Double Stars‏), 1879. הקטלוג יצא לאור לאחר מותו.
הערות שוליים

מדיה וקבצים בנושא  בוויקישיתוף
↑  תואר אבירות דרגה ראשונה (אביר - Knight) ב"מסדר גואלף המלכותי" (Royal Guelphic Order) הידוע גם כמסדר גלפי הנוברי (Hanoverian Guelphic Order), תואר אבירות בריטי שחלוקתו הופסקה עם מותו ב-1837 של ויליאם הרביעי, מלך בריטניה שהפסיק את האוניה הפרסונלית בין בריטניה לממלכת הנובר.
↑  יום יוליאני או מספר יום יוליאני (JDN ראשי התיבות באנגלית) הוא מספר שלם של ימים שעברו מאז השעה 12 בצהריים (על פי שעון גריניץ') ב-1 בינואר 4713 לפני הספירה. מספר זה מאפשר ניהול פשוט של לוח שנה המבוסס על ימים בלבד.
↑  https://astro-cabinet.com/en/2009/11/30/planetary-nebula-ngc-3132/
↑  פרנסיס אגרטון (1829-1756), רוזן ברידג'ווטר השמיני, שהיה מאמין נלהב ב"תאולוגיה טבעית" (הניסיון למצוא הוכחה לקיומו של אלוהים או של ישות אלוהית אינטליגנטית מבלי להזדקק לשימוש בגילויים על-טבעיים או מעשי נסים) הוריש 8,000 ליש"ט שיתחלקו על פי החלטתו של דייוויס גילברט, נשיא החברה המלכותית, בין 8 כותבים מוכשרים שיכתבו על "כוחו, חוכמתו וטוב לבו של אלוהים כמוכח על ידי הבריאה".
↑  Larry J. Schaff, Invention and Discovery: First Images, in: Beauty of Another Order: Photography and Science, Ann Thomas (ed.), Yale University Press, p.44
↑  באותה תקופה נתרן תיוסולפט כונה "היפוסולפיט של סודה" (hyposulphite of soda או בקיצור "היפו")
↑  L. Schaaf, "Invention and Discovery", Ibid. p. 49
| --- | --- |
בקרת זהויות :  NLI: 987007272390505171  PLWABN: 9810678368905606  BIBSYS: 90260701  BNE: XX1076403  BnF: cb121665580 (data)  CiNii: DA01586117  DSI: 6264  GND: 118703897  ISNI: 0000 0001 2099 0257  LCCN: n50036903  NDL: 00768816  NKC: jo20201061847  NLA: 35264409  NLG: 240892  NTA: 070422680  PIC: 198087  RERO: 02-A003367378  RKD: 381493  SELIBR: 299969  SNAC: w6v1261m  SUDOC: 030199670  Trove: 888446  ULAN: 500115027  VcBA: 495/120004  VIAF: 9887999   WorldCat (עם VIAF): 9887999 
מרגרט הרשל
הסחלב Disa cornuta, איור מאת מרגרט וג'ון הרשל
הדפס ציאנוטייפ ניסיוני שהכין הרשל בשנת 1842 מאיור של אישה עם נבל
ג'ייסון בונהם

| --- | --- |

בונהם מופיע במועדון "The Roxy", ‏ 2009
 לידה:  15 ביולי 1966 (בן 58) Worcestershire, אנגליה
 שם לידה:  ג'ייסון ג'ון בונהאם
 מוקד פעילות:  הממלכה המאוחדת 
 תקופת הפעילות:  מ-1970
 עיסוק:  מוזיקאי, כותב שירים, מתופף
 סוגה:  רוק כבד, הבי מטאל, בלוז רוק,
 שפה מועדפת:  אנגלית 
 כלי נגינה:  תופים, כלי הקשה, שירה
 חברת תקליטים:  אפיק רקורדס 
 שיתופי פעולה בולטים:  בונהם, לד זפלין, UFO, פורינר, רוק סטאר,
 אתר רשמי
 פרופיל ב-IMDb
 
ג'ייסון ג'ון בונהם (מאנגלית: Jason John Bonham; נולד ב-15 ביולי 1966) הוא מתופף בריטי שהתפרסם בעיקר כבנו של ג'ון בונהם מתופף להקת הרוק הכבד לד זפלין. בונהם השתתף בהופעתה המפורסמת של הלהקה בשנת 2007.
ביוגרפיה

בונהם החל לתופף לראשונה בגיל 4, ואף הופיע עם אביו באלבום ההופעה של לד זפלין The Song Remains the Same. בגיל 17 הצטרף לראשונה ללהקת "Airrace". ב-1985 הצטרף ללהקת "Virginia Wolf". ב-1988, שימש בונהם כמתופף באלבום "Outrider" של ג'ימי פייג', לשעבר גיטריסט לד זפלין. באותה שנה הופיע בונהם עם חברי לד זפלין הנותרים בהופעת חגיגית יום השנה ה-40 לאולפני אטלנטיק רקורדס בניו יורק.
ב-1989 השתתף בפסטיבל "Moscow Music Peace Festival" שם ביצע את השיר המפורסם של לד זפלין "Rock and Roll", יחד עם כוכבי רוק רבים נוספים. באותה שנה הוא הקים את להקתו "בונהם". בספטמבר באותה שנה הוציאה הלהקה אלבום ראשון בשם "The Disregard of Timekeeping". למרות הצלחה יחסית באלבום זה, לאחר שחרור האלבום ב-1992, שהתקבל בקרירות רבה, פירק בונהם את הלהקה.
ב-28 באפריל 1990, התחתן בונהם עם ג'אן צ'ארטריס. בקבלת הפנים של החתונה השתתפו בין היתר רוברט פלאנט, ג'ימי פייג' וג'ון פול ג'ונס.
בונהם ניגן במשך השנים עם מוזיקאים שונים, ואף שיתף פעולה עם מוזיקאים רבים בסרט רוק סטאר משנת 2001.
ב-1995 השתתף בונהם כנציג של אביו, ג'ון בטקס בו הוכנסו לד זפלין להיכל התהילה של הרוק אנד רול.
ב-1997 הוציא בונהם את אלבום הסולו שלו "In the Name of My Father – The Zepset – Live from Electric Ladyland" כמחווה לאביו.
ב-12 בספטמבר 2007 הוכרז כי בונהם יכנס לנעליו של אביו וישמש כמתופף בהופעת האיחוד ההיסטורית שערכה לד זפלין ב-10 בדצמבר 2007. בונהם שימש כמתופף במשך כל ההופעה ועבודתו זכתה לביקורות ולשבחים רבים. ההופעה יצאה לאחר מכן כסרט וכאלבום בשם Celebration Day.
בסוף 2009 הצטרף ללהקת הרוק הכבד "Black Country Communion".
ב 2012 ייצג שוב את אביו בטקס קבלת פרס מרכז קנדי שהוענק ללד זפלין.
חיים אישיים

בונהם נשוי לג'אן צ'ארטריס. לזוג שני ילדים, ילד בשם ג'אגר, וילדה בשם ג'אז.
ג'בונטה גרין

| --- | --- |

 לידה:  23 ביולי 1993 (בן 31) פיטרסבורג, ארצות הברית 
 עמדה:  קלע 
 גובה:  1.96 מטרים
 מכללה:  אוניברסיטת רדפורד
 דראפט:  לא נבחר, 2015
 קבוצות כשחקן
 2015–2016 2016–2018 2018–2019 2019–2021 2021–2023 2023–2024 2024–:  מרין פייקסגלגו פלקנסטרו טריאסטה רטיופארם אולם בוסטון סלטיקס שיקגו בולס סנטה קרוז ווריורס שיקגו בולס
 הישגים כשחקן
 אליפות הליגה הספרדית השלישית בכדורסל (2016)  MVP של הליגה הספרדית השלישית (2016)  חמישיית העונה בליגה הספרדית השלישית (2016)
 
ג'בונטה גרין (באנגלית: Javonte Green; נולד ב-23 ביולי 1993) הוא כדורסלן אמריקאי-מונטנגרי המשחק בעמדות הקלע והסמול פורוורד בשיקגו בולס מליגת ה-NBA.
קריירת מכללות

גרין שיחק כדורסל מכללות במדי אוניברסיטת רדפורד. בעונתו הראשונה נבחר לחמישיית הפרשמנים באזור הביג סאות' ב-2012 לאחר שהעמיד ממוצעים של 10.2 נקודות, 6.7 ריבאונדים ו-1.4 חטיפות למשחק, כסופומור פתח בכל המשחקים בחמישייה ונבחר לחמישיית העונה השנייה באזור לאחר שהוביל את ההיילנדרס עם 14.6 נקודות ו-8.1 ריבאונדים למשחק. בעונת הג'וניור שלו נבחר לחמישייה הראשונה של הביג סאות' לאחר שהעמיד ממוצעים של 16.9 נקודות, 8.1 ריבאונדים ו-1.9 חטיפות למשחק וקבע שיא מכללה בחטיפות לעונה אחת, 68. כסיניור העמיד גרין ממוצעים של 15.4 נקודות, 9 ריבאונדים ו-1.9 חטיפות ונבחר שנית לחמישייה הראשונה של האזור, וכן נבחר לשחקן ההגנה של השנה. גרין סיים את קריירת המכללות שלו כשיאן הקריירה של רדפורד בריבאונדים (1,064), חטיפות (245) ומשחקים ששיחק (133) ושני בכל הזמנים בנקודות, עם 1,911. ב-2019 נבחר לקבוצת העשור השני של המאה ה-21 באזור הביג סאות', וב-28 בנובמבר 2021 מספר 2 שלבש הוצא לגמלאות על ידי המכללה.
קריירה מקצועית > מרין פייקסגלגו (2015–2016)

לאחר שלא נבחר בדראפט ה-NBA ‏2015 חתם גרין במרין פייקסגלגו מהליגה הספרדית השלישית, LEB Plata. בעונתו המקצועית הראשונה הוא העמיד ממוצעים של 18 נקודות, 6.7 ריבאונדים ו-2.2 חטיפות למשחק ונבחר ל-MVP של הליגה.
קריירה מקצועית > פלקנסטרו טריאסטה (2016–2018)

ב-11 ביולי 2016 חתם גרין בפלקנסטרו טריאסטה מהסרייה א'2, הליגה השנייה באיטליה. במהלך עונת 2016/17 העמיד ממוצעים של 15.6 נקודות, 5.5 ריבאונדים ו-2.4 חטיפות ב-45 משחקים, ובעונה הבאה העלה את ממוצעיו ל-18.1 נקודות, 7.1 ריבאונדים, 1.4 אסיסטים ו-2.3 חטיפות (מקום ראשון בליגה). בתום העונה זומן גרין על ידי פיניקס סאנס לליגת הקיץ של ה-NBA.
קריירה מקצועית > רטיופארם אולם (2018–2019)

ב-25 ביולי 2018 חתם גרין ברטיופארם אולם מהבונדסליגה הגרמנית והיורוקאפ לעונת 2018/2019, וב-51 משחקים בכל המסגרות העמיד ממוצעים של 13.8 נקודות, 4.7 ריבאונדים, 1.6 אסיסטים ו-2.3 חטיפות למשחק.
קריירה מקצועית > בוסטון סלטיקס (2019–2021)

ב-2019 שיחק גרין במדי בוסטון סלטיקס בליגת הקיץ, ולאחר שבחמשת המשחקים העמיד ממוצעים של 10.8 נקודות, 4.8 ריבאונדים, 2.8 אסיסטים ו-1.8 חטיפות הוחתם על חוזה בקבוצה. לאחר שהרשים במשחקי ההכנה הוא נבחר לסגל הסופי של הסלטיקס לעונת 2019/2020, וב-25 באוקטובר ערך את הופעת הבכורה שלו ב-NBA כששיחק בחמש השניות האחרונות של המחצית הראשונה בניצחון 112–106 על טורונטו ראפטורס. והפך לבוגר רדפורד הראשון ששיחק בליגה. ב-7 בנובמבר 2019 קלע את הנקודות הראשונות שלו בליגה מול שארלוט הורנטס, כשסיים את המשחק עם 12 נקודות ב-5 מ-9 מהשדה בניצחון 108–87, וב-3 בפברואר 2020 פתח לראשונה בחמישייה מול אטלנטה הוקס, כשלקח 3 ריבאונדים עם אסיסט אחד ללא נקודות ב-18 דקות משחק.
קריירה מקצועית > שיקגו בולס (2021–2023)

ב-25 במרץ 2021 הועבר גרין לשיקגו בולס בטרייד שבו היו מעורבות שלוש קבוצות - הבולס, הסלטיקס ווושינגטון ויזארדס. הוא שיחק בקבוצה עד תום חוזהו בסיום עונת 2022/2023.
קריירה מקצועית > סנטה קרוז ווריורס (2023–2024)

ב-16 באוקטובר 2023 חתם גרין בגולדן סטייט ווריורס, אך שוחרר שלושה ימים לאחר מכן. ב-30 באוקטובר חתם בקבוצת ליגת הפיתוח של גולדן סטייט, סנטה קרוז ווריורס.
קריירה מקצועית > שיקגו בולס (2024–)

ב-23 במרץ 2024 חתם גרין בשיקגו בולס על חוזה לעשרה ימים, וב-4 באפריל הוחתם עד לסיום עונת 2023/2024. למחרת רשם דאבל דאבל ושיאי קריירה של 25 נקודות ו-13 ריבאונדים בניצחון 108–100 על ניו יורק ניקס.
קריירה בנבחרת הלאומית

גרין מחזיק באזרחות כפולה, של ארצות הברית ומונטנגרו. הוא ערך את הופעת הבכורה שלו בנבחרת מונטנגרו בכדורסל ב-2017 במסגרת מוקדמות גביע העולם בכדורסל 2019, והעמיד ממוצעים של 11 נקודות, 4.5 ריבאונדים וארבע חטיפות בשני משחקים.
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות | % מהשדה | % משלוש | % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2019/2020 | בוסטון | 48 | 2 | 9.8 | 0.500 | 0.273 | 0.667 | 1.9 | 0.5 | 0.5 | 0.2 | 3.4 |
| 2020/2021 | בוסטון | 25 | 2 | 13.8 | 0.549 | 0.318 | 0.667 | 2.1 | 0.4 | 0.7 | 0.1 | 4.2 |
| 2020/2021 | שיקגו | 16 | 0 | 8.0 | 0.452 | 0.375 | 1.000 | 1.2 | 0.4 | 0.6 | 0.3 | 2.6 |
| 2021/2022 | שיקגו | 65 | 45 | 23.4 | 0.542 | 0.356 | 0.833 | 4.2 | 0.9 | 1.0 | 0.5 | 7.2 |
| 2022/2023 | שיקגו | 32 | 1 | 15.0 | 0.565 | 0.371 | 0.667 | 2.8 | 0.7 | 0.8 | 0.7 | 5.2 |
| 2023/2024 | שיקגו | 3 | 0 | 17.0 | 0.545 | 0.600 | – | 3.7 | 0.7 | 0.7 | 0.7 | 5.0 |
| קריירה |  | 189 | 50 | 15.8 | 0.534 | 0.348 | 0.753 | 2.9 | 0.7 | 0.8 | 0.4 | 5.1 |
סטטיסטיקות הקריירה > בפלייאוף ה-NBA

| עונה | קבוצה | משחקים | חמישייה | דקות | % מהשדה | % משלוש | % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2019/2020 | בוסטון | 1 | 0 | 6.0 | 0.500 | 0.500 | 0.000 | 1.0 | 0.0 | 0.0 | 0.0 | 3.0 |
| 2021/2022 | שיקגו | 5 | 1 | 14.4 | 0.176 | 0.000 | 0.500 | 3.0 | 0.4 | 1.8 | 0.0 | 1.4 |
| קריירה |  | 6 | 1 | 13.0 | 0.211 | 0.125 | 0.500 | 2.7 | 0.3 | 1.5 | 0.0 | 1.7 |
הערות שוליים

↑  Green and Price names all-freshman; Cerrah scholar athlete of the year, אוניברסיטת רדפורד, ‏26 בפברואר 2012
↑  Big South Honors Announced, Mid-Major Madness, ‏3 במרץ 2013
↑  Future bright for Radford men's basketball, The Roanoke Times, ‏13 בנובמבר 2014
↑  Big South Announces 2010-19 Men's Basketball All-Decade Team, Big South Sports
↑  Javonte Green To Have Jersey Retired in Dedmon Center at Nov. 28th Men's Basketball Game, אוניברסיטת רדפורד, ‏5 בנובמבר 2021
↑  Javonte Green Signs Pro Contract with Marin Peixegalego, אוניברסיטת רדפורד, ‏11 בספטמבר 2015
1 2  Javonte Green se va de Marín a Italia al fichar por el Trieste, La Voz de Galicia, [ג'בונטה גרין עוזב את מרין לאיטליה על ידי חתימה בטריאסטה], ‏12 ביולי 2016 (בספרדית)
↑  2018 Phoenix Suns Summer League Preview, פיניקס סאנס, ‏5 ביולי 2018
↑  Ulm acquires Javonte Green, EuroHoops.net, ‏25 ביולי 2018
1 2  Celtics Sign Four Players, בוסטון סלטיקס, ‏25 ביוני 2019
↑  Javonte Green wins Celtics' last roster spot, בוסטון הראלד, ‏19 באוקטובר 2019
↑  סיקור המשחק, באתר ESPN
↑  NBA & ABA Players Who Attended Radford, Basketball-Reference.com
↑  Celtics Notes: Javonte Green Making Solid Case For Minutes Off Bench, NESN, ‏7 בנובמבר 2019
↑  Celtics' Javonte Green: Draws first career start, CBS Sports, ‏3 בפברואר 2020
↑  Bulls complete three-team trade with Wizards & Celtics, שיקגו בולס, ‏25 במרץ 2021
↑  Warriors Sign Yuri Collins & Javonte Green to Contract, גולדן סטייט ווריורס, ‏16 באוקטובר 2023
↑  Warriors Waive Forward Javonte Green, גולדן סטייט ווריורס, ‏19 באוקטובר 2023
↑  Santa Cruz Warriors Announce 2023 Training Camp Roster, סנטה קרוז ווריורס, ‏30 באוקטובר 2023
↑  Chicago Bulls sign Javonte Green to 10-day contract, שיקגו בולס, ‏23 במרץ 2024
↑  Chicago Bulls sign Javonte Green, שיקגו בולס, ‏4 באפריל 2024
↑  סיקור המשחק, באתר ESPN
↑  פרופיל, באתר פיב"א
ג'פרי וילקינסון

| --- | --- |

 לידה:  14 ביולי 1921 יורקשייר, אנגליה, הממלכה המאוחדת
 פטירה:  26 בספטמבר 1996 (בגיל 75) לונדון, אנגליה, הממלכה המאוחדת
 ענף מדעי:  כימיה
 עיסוק:  כימיה אורגנו-מתכתית  כימיה אי-אורגנית
 מקום לימודים:  אימפריאל קולג'
 מוסדות:  אימפריאל קולג'  אוניברסיטת קליפורניה בברקלי  אוניברסיטת הרווארד
 תלמידי דוקטורט:  F. Albert Cotton, Alan Davison, Richard A. Jones 
 פרסים והוקרה:  פרס נובל לכימיה  המדליה המלכותית  מדליית דייווי
 
ג'פרי וילקינסון (באנגלית: Geoffrey Wilkinson;‏ 14 ביולי 1921 – 26 בספטמבר 1996) היה כימאי בריטי, זוכה פרס נובל לכימיה לשנת 1973 ביחד עם ארנסט אוטו פישר "על עבודתם בנושא הכימיה של תרכובות אורגנו-מתכתיות".
ביוגרפיה

ג'פרי וילקינסון פישר נולד ב-14 ביולי 1921 ביורקשייר שבממלכה המאוחדת. אביו היה צייר ומעצב, ואמו הייתה פועלת במפעל לכותנה. לאחד מבני משפחתו היה מפעל לכימיקלים, שבו וילקינסון החל לפתח עניין בכימיה. המורה שלו לפיזיקה בבית הספר היסודי היה הפיזיקאי זוכה פרס נובל ג'ון קוקרופט.
בשנת 1939 וילקינסון החל ללמוד באימפריאל קולג'. בשנת 1946 סיים את לימודי הדוקטורט. במקביל עבד עם המדען השוודי (זוכה פרס נובל אף הוא) גלן תיאודור סיבורג באוניברסיטת קליפורניה בברקלי ובמכון הטכנולוגי של מסצ'וסטס. בשנים 1951–1955 עבד באוניברסיטת הרווארד. בשנה זו מונה וילקינסון לראש המחלקה לכימיה אורגנית באימפריאל קולג'.
בשנת 1965 הצטרף וילקינסון לחברה המלכותית. בשנת 1981 זכה וילקינסון במדליה המלכותית. בשנת 1996 זכה במדליית דייווי.
וילקינסון נפטר ב-26 בספטמבר 1996 בלונדון.
בשנת 2009 האימפריאל קולג' חנך בניין חדש על שמו של וילקינסון.
ג'ניפר וורת'

| --- | --- |
אין תמונה חופשית
 לידה:  25 בספטמבר 1935 קלאקטון-און-סי, הממלכה המאוחדת 
 פטירה:  31 במאי 2011 (בגיל 75) אנגליה, הממלכה המאוחדת 
 שם לידה:  Jennifer Louise Lee 
 מדינה:  הממלכה המאוחדת 
 שם עט:  Jennifer Worth 
 שפות היצירה:  אנגלית 
 יצירות בולטות:  קראו למיילדת 
 
ג'ניפר וורת (באנגלית: Jennifer Worth‏; 25 בספטמבר 1935 – 31 במאי 2011) הייתה אחות ומוזיקאית בריטית. כתבה טרילוגיה רבת מכר של ספרי זיכרונות על עבודתה כמיילדת באזור איסט אנד בלונדון בשנות ה-50: "קראו למיילדת", "צללי בית המחסה" ו"היה שלום איסד אנד". סדרת הטלוויזיה "קראו למיילדת" אשר מבוססת על ספריה, החלה לשדר בערוץ BBC ONE ב-15 בינואר 2012.
ביוגרפיה

וורת' נולדה כג'ניפר לי בקלקטון און סי, אסקס. לאחר שעזבה את בית הספר בגיל 15 למדה קצרנות והקלדה, והפכה למזכירה של מנהל בית הספר לתחביר של ד"ר קלונר. לאחר מכן הוכשרה להיות אחות בבית החולים "רויאל ברקשייר" בעיר רדינג ועברה ללונדון על מנת לעבור הכשרה כמיילדת. היא מונתה לאחות בצוות של בית החולים לונדון (באנגלית: London Hospital) בשכונת וייטצ'אפל בלונדון בשנות ה-50 המוקדמות. יחד עם קהילה אנגליקנית של אחיות, היא פעלה כדי לסייע לעניים. היא הייתה אז אחות במחלקה בבית החולים אליזבת גארט אנדרסון בבלומסברי, ומאוחר יותר בבית החולים על שם "מארי קירי" בהמפסטד.
בשנת 1963 לי התחתנה עם האמן פיליפ וורת', ונולדו להן שתי בנות. פיליפ וורת' מופיע כדמות בספיישל הכריסמס שנערך ב-2014 בעונה השלישית של סדרת הטלוויזיה "קראו למיילדת", מגולם על ידי רונלד פיקאפ. בשנת 1973 וורת' פרשה מעבודת הסיעוד על מנת לממש את השאיפות המוזיקליות שלה. ב-1974, היא קיבלה רישיון מטעם מכללת המוזיקה בלונדון, בה היא לימדה פסנתר ושירה. בשנת 1984 היא קיבלה מלגה. היא הופיעה כסולנית עם מקהלות בכל רחבי בריטניה ואירופה. מאוחר יותר החלה לכתוב, והכרך הראשון של הביוגרפיה "לקרוא למיילדת" פורסם ב-2002. הספר הפך רב-מכר כאשר יצא לאור מחדש בשנת 2007. צללי בית המחסה(2005; יצא לאור מחדש ב-2008), היה שלום איסד אנט (2009) גם הפכו רבי מכר. הטרילוגיה נמכרה בכמעט מיליון עותקים בבריטניה בלבד. בכרך הרביעי, באמצע החיים, אשר פורסם ב-2010, וורת' משקפת את חוויותיה המאוחרות יותר בטיפול בחולים סופניים.
אקטיביזם

וורת' העבירה ביקורת על הסרט "וירה דרייק" של מייק לי שיצא בשנת 2004, בשל התיאור הלא מציאותי של ההשלכות של הפלות לא חוקיות. היא טענה כי השיטה המוצגת בסרט רחוקה מלהיות מהירה וחסרת כאב, והיא למעשה שיטה קטלנית עבור האם.
מוות

וורת' נפטרה ב-31 במאי 2011, לאחר שאובחן אצלה סרטן הושט. הפרק הראשון של סדרת הטלוויזיה קראו למיילדת הוקדש לה.
ראו גם

סדרת הטלוויזיה "מיילדת"
הסרט "וירה דרייק"
לקריאה נוספת

אקזמה, אלרגיה למזון: מוסתר כי? ISBN 978-1872560182 (1997)
קראו למיילדת (הספר הראשון ב המיילדת הטרילוגיה) מסת"ב 978–0297868781 (2002)
צללי בית המחסה (ספר שני ב המיילדת הטרילוגיה) מסת " ב 978–0297853268 (2005)
היה שלום איסט אנד (ספר שלישי ב המיילדת הטרילוגיה) מסת " ב 978–0753823064 (2009)
באמצע החיים מסת"ב 978-0297859581 (2010)